KOMISSION LAUSUNTO

annettu 30.11.2011,

riippumattoman asiantuntijan tekemästä EIT:tä koskevasta arvioinnista

Tausta

1. Euroopan innovaatio- ja teknologiainstituutti, jäljempänä ’EIT’, perustettiin 11. maaliskuuta 2008 Euroopan parlamentin ja neuvoston asetuksella (EY) N:o 294/2008[1], jäljempänä ’asetus’.

2. EIT:tä koskevan asetuksen 16 artiklan 2 kohdassa säädetään, että komissio suorittaa EIT:tä koskevan arvioinnin. Arviointi perustuu EIT:tä koskevaan riippumattomaan ulkoiseen arvioon, ja siinä tarkastellaan, miten EIT täyttää tehtävänsä.

3. ECORYSin suorittama EIT:tä käsittelevä ulkoinen arviointi valmistui 31. toukokuuta 2011.

4. EIT:tä koskevan asetuksen 16 artiklan 3 kohdan mukaan komissio toimittaa arvioinnin tulokset yhdessä oman lausuntonsa ja tarvittaessa kyseisen asetuksen muuttamista koskevien ehdotusten kanssa Euroopan parlamentille, neuvostolle, Euroopan talous- ja sosiaalikomitealle sekä alueiden komitealle.

Huomautukset

5. Komissio on tarkastellut EIT:tä koskevan riippumattoman ulkoisen arvioinnin tuloksia.

6. Komissio hyväksyy seuraavat riippumattomaan ulkoiseen arviointiin sisältyvät suositukset ja pyytää EIT:tä panemaan ne täytäntöön:

7. EIT:n olisi jatkettava toimintaansa nykyisessä muodossa seuraavan monivuotisen rahoituskehyksen voimassaoloajan. Sen soveltama lähestymistapa on osoittautunut potentiaaliltaan vahvaksi. EIT:n olisi laajennettava toimintaansa asteittain ja vastaisuudessakin ennen kaikkea lujitettava olemassa olevia huippuosaamiskeskuksia.

8. Uusien osaamis- ja innovaatioyhteisöjen valintaa ja nimeämistä varten EIT:n olisi annettava selvää ja johdonmukaista ohjeistusta odotuksistaan sekä uusien osaamis- ja innovaatioyhteisöjen velvollisuuksista ja tehtävistä. Ennen kuin julkaistaan uusien osaamis- ja innovaatioyhteisöjen valintaa ja nimeämistä koskeva menettely, EIT:n olisi ilmoitettava julkisesti aihepiireistä, jotta yhteenliittymät pystyvät suunnittelemaan toimiaan ja jotta niille jäisi riittävästi aikaa valmistella ehdotuksiaan.

9. Toiminnan vakiinnuttamisen ja tulosten saavuttamisen olisi oltava etusijalla EIT:n toiminnassa vuosina 2011–2014. EIT:n olisi otettava käyttöön luotettavia menettelyjä, joita on kehitetty vastavuoroisen oppimisprosessin avulla nykyisten osaamis- ja innovaatioyhteisöjen kanssa. EIT:n olisi jatkossakin kehitettävä yhteistyössä Euroopan komission ja nykyisten osaamis- ja innovaatioyhteisöjen kanssa yksinkertaistettuja menettelyjä EIT:n toimintaa varten tutkimuksen ja innovoinnin puiteohjelman ”Horisontti 2020” puitteissa.

10. EIT:n olisi osaamis- ja innovaatioyhteisöjen yhteydessä kehitettävä luotettavia seurantamenettelyjä yhteistyössä Euroopan komission kanssa. Niiden olisi sisällettävä muun muassa EIT:n suorituskyvyn mittaaminen ja sen vertaaminen EIT:n omiin tavoitteisiin. Pääpaino olisi asetettava tulossuuntautuneen lähestymistavan kehittämiseen. On ensisijaisen tärkeää, että seurannan tuloksia käytetään yksittäisten osaamis- ja innovaatioyhteisöjen ja yleensä EIT:n suorituskyvyn arviointiin.

11. EIT:n olisi vaalittava avoimuutta ja solmittava yhteyksiä ulkopuolisiin tahoihin, sillä siten se voi kerätä ja vaihtaa käytännön kokemuksia. Uusia yrittäjyys-, innovaatio- ja koulutusmalleja kehittäessään sen olisi käytettävä ulkopuolisia asiantuntijoita, ja sen olisi tehtävä aktiivista yhteistyötä muiden, samoihin tavoitteisiin tähtäävien aloitteiden kanssa ja tarkasteltava, miten se voi toiminnallaan edesauttaa valmiuksien kehittämistä kaikkialla EU:ssa.

12. EIT:n toiminnan olisi oltava omintakeista, mutta toisaalta EIT:n olisi edistettävä synergiaa Euroopan unionin muihin koulutus-, tutkimus- ja innovaatioalan aloitteisiin ja ohjelmiin nähden. EIT kuuluu tutkimuksen ja innovoinnin puiteohjelmaan Horisontti 2020, minkä ansiosta voidaan solmia tiiviimpiä suhteita muihin EU:n tutkimus- ja innovaatioaloitteisiin, joilla edistetään yhteisiä painopisteitä.

13. EIT:n olisi julkaistava kokemukset, joita se on saanut soveltaessaan poikkeuksia, joihin sen varainhoitoa ja toimintaa koskevat säännökset antavat mahdollisuuden. Lähtökohdiksi olisi otettava ensimmäisten osaamis- ja innovaatioyhteisöjen kehittämisestä saadut kokemukset, ja tavoitteeksi olisi asetettava sellainen ratkaisu, jossa joustavuuden ja yksinkertaistetun lähestymistavan tarve ja julkista varainhoitoa koskevan vastuuvelvollisuuden tarve voidaan yhdistää tasapainoisella tavalla. Tämän olisi osaltaan edistettävä tutkimuksen ja innovoinnin puiteohjelman ”Horisontti 2020” tulevaa kehittämistä.

14. EIT:n olisi tarkasteltava viestintästrategiaansa ja EIT:n brändin kehittämistä. EIT:n olisi kehitettävä brändiään aktiivisesti ja ilmaistava selvästi, mitä arvoja se ajaa.

15. EIT:n olisi tarkasteltava henkilöstömääräänsä, henkilöstösuunnitelmaansa sekä sisäisiä johtamismenettelyjään instituutille valitun strategisen mallin pohjalta. Henkilöstölisäykset olisi suoritettava asteittain siten, että ne kytkeytyvät EIT:n tehtävien mahdolliseen lisääntymiseen.

16. EIT:n olisi kehitettävä strategista rooliaan. Ennen kaikkea olisi tarkasteltava sitä, miten osaamis- ja innovaatioyhteisöjen toiminnasta saatujen kokemusten avulla voidaan lisätä innovaatiokapasiteettia kaikissa EU:n jäsenvaltioissa. Tällainen toiminta ei vaadi suuria voimavaroja, ja sen olisi täydennettävä osaamis- ja innovaatioyhteisöjen työtä.

Tehty Brysselissä 30.11.2011.

Komission puolesta

Androulla Vassiliou

Komission jäsen

[1] EUVL L 97, 9.4.2008, s. 1.